SAUK doen stappe teen ‘seksuele teisteraars’ | Maroela Media
Die SAUK het bevestig hy het met stappe begin teen werknemers wat hul glo aan seksuele teistering skuldig gemaak het.
Die SAUK het in Junie ŉ hoëvlak-kommissie van ondersoek op die been gebring om bewerings van seksuele teistering te ondersoek. Dit nadat daar bewerings was van poste vir seks en dat druk op werknemers geplaas is om gunste te doen in ruil vir werk.
Volgens die SAUK het die kommissie sy werk op 31 Oktober afgehandel. Die kommissie, wat onafhanklik van die openbare uitsaaier is, het sy finale verslag voorgelê wat in sy geheel deur die SAUK se raad aanvaar is.
“Die mandaat van die kommissie was om verbale en geskrewe bewerings van seksuele teistering van voormalige en huidige SAUK-werknemers te ontvang en hulle van die geleentheid te voorsien om ervarings van seksuele teistering aan te meld. Dit het ervarings wat nooit aandag gekry het of nie voldoende hanteer is volgens die klaers nie ingesluit.”
Volgens die SAUK het die kommissie van ondersoek tot bevindinge gekom en aanbevelings voorgelê wat deur die openbare uitsaaier geïmplementeer word. “Die SAUK bevestig dat ŉ gepaste plan van aksie in werking gestel is teen die beweerde oortreders ooreenkomstig toepaslike maatskappybeleid en toepaslike wetgewing. Die beweerde oortreders is van kennisgewings voorsien om hulle die geleentheid te bied om vertoë te lewer in reaksie op die aksies wat deur die SAUK begin is.”
Barbara Watson was aan die hoof van die kommissie wat die bewerings van seksuele teistering ondersoek het. Watson is ŉ gekwalifiseerde maatskaplike werker met ervaring van meer as 40 jaar.
Een dood, 5 vas wat glo transitoroof beplan